## Les Arts inicia la seua programació de 2025 amb l’espectacle ‘Lost Letters’ de Lucía Lacarra

*** La reconeguda ballarina, a punt d’exhaurir les entrades a València per a l’única funció de la primera i aplaudida producció de la seua companyia
* Amb coreografia de Matthew Golding, música de Rakhmàninov i Richter, l’espectacle s’inspira en cartes escrites per soldats en la Primera Guerra Mundial**

El Palau de les Arts Reina Sofia inicia la seua programació al públic en 2025 amb l’espectacle *Lost Letters* de la companyia Lucía Lacarra Ballet, que s’estrena el pròxim 12 de gener, a les 18:00 hores, en la sala Principal.

Lucía Lacarra presenta en Les Arts la primera producció de la seua companyia creada fa poc: un impactant espectacle amb coreografia de Matthew Golding i música de Rakhmàninov i Richter, inspirat en una carta real de la Primera Guerra Mundial, que explora com hauria sigut el destí d’una dona si mai haguera rebut eixa missiva del seu espòs des del front.

*Lost Letters* convida el públic a un viatge emocional i visualment evocador: una reflexió sobre les connexions perdudes i el poder de la comunicació. La producció conjumina la destresa tècnica i l’expressivitat dels ballarins amb la bellesa plàstica dels paisatges de Zumaia, terra natal de Lucía Lacarra, que es projecten en una pel·lícula realitzada pel mateix Matthew Golding i Ekain Albit.

Considerada una de les principals figures del ballet clàssic actual, Lucía Lacarra va debutar en el ballet de Víctor Ullate i ha sigut ballarina principal dels ballets de Marsella, San Francisco, l’Òpera de Munic i Dortmund. Ha collit els principals premis del món de la dansa com el Nijinsky, el Benois de la Danse o el Premi Nacional de Dansa. El seu últim treball *In The Still Of The Night* (2021) va rebre el Premi Max d’interpretació.

Les Arts recorda que encara hi ha a la venda les últimes localitats per a l’única funció del Lucía Lacarra Ballet a València.

Fecha: 08/01/2025